જેનું શરીર આજ સુધી બાર ઓપરેશનની માર અને મન અનેકો ઉતાર-ચડાવ અનુભવી ચૂક્યા છે એવી મેઘલ છેક નેપાળ સુધી મુસાફરી કરી આવી છે. મેઘલ ખેલ મહાકુંભમાં જેવેલીયન થ્રો યાની ભાલા ફેંકમાં રાજ્ય કક્ષા સુધી પોતાનું કૌશલ્ય જળકાવી ચૂકી છે. મેઘલ દર વર્ષે દિવ્યાંગ રાસોત્સવમાં પ્રિન્સેસ બને છે. વાંચન અને લેખનનાં શોખ સિવાય મેઘલ હેન્ડીક્રાફટ વર્ક અને ઘર કામમાં ખાસ્સું મહારથ ધરાવે છે. ફેસબુકથી લઈ રિઅલ લાઈફમાં મેઘલનાં ઘણા બધાં દોસ્તો છે તો પોતાની સોસાયટીમાં મેઘલને બધા મેઘુ દીદીનાં નામથી ઓળખે છે. મેઘલ દિવ્યાંગ વ્યક્તિઓનાં એક ગૃપ સાથે પણ જોડાયેલી છે. જેને આપણે અસામાન્ય સમજીએ છીએ એવી છેલ્લાં ચોત્રીસ વર્ષથી સામાન્ય બની જીવન જીવતી દિવ્યાંગ મેઘલ ઉપાધ્યાય હવે કોઈ સામાન્ય માનવીને પરણી જાય તો પણ નવાઈ નહીં. દિવ્યાંગ છે તો શું છે? માનસિક-વૈચારિક ખુદ્દારી અને ખુમારી આગળ શારીરિક ખામીઓ વામણી બની જાય છે.